சிறப்பு சேவைகள் மற்றும் கட்டுரைகள்
தஞ்சை மக்கள் தொடர்பு பிரிவு ஏற்பாடு செய்த மகாத்மா காந்தியின் 151-வது பிறந்த நாள் மற்றும் ஒரே பாரதம் உன்னத பாரதம் குறித்த வெபினார்
ஆயுதத்தால் அழிவுப் பாதைக்கு சென்று கொண்டிருந்த உலகுக்கு மகாத்மா காந்தியடிகள் அகிம்சை மற்றும் சத்யாக்கிரகத்தின் ஆற்றலை நிரூபித்துக் காட்டினார் என்று தமிழ்நாடு, புதுச்சேரி மண்டல மக்கள் தொர்பு பிரிவு இணை இயக்குநர் திரு. ஜே. காமராஜ் கூறினார். தஞ்சை மக்கள் தொடர்பு பிரிவு, ஒரத்தநாடு அரசு மகளிர் கலை மற்றும் அறிவியல் கல்லூரியின் ஒத்துழைப்புடன் ஏற்பாடு செய்திருந்த மகாத்மா காந்தியடிகளின் 151-வது பிறந்த நாள் மற்றும் ஒரே பாரதம் உன்னத பாரதம் குறித்த வெபினாரில் அவர் தலைமையுரையாற்றினார். தென்னாப்பிரிக்காவில் இருந்து வந்த பாகுபாடான சட்டங்களை எதிர்த்து காந்தியடிகள் சத்யாக்கிரக போராட்டத்தை தொடங்கினார். அதனை இந்தியாவில் விடுதலைப் போராட்டத்துக்கு எதிரான ஆயுதமாக அவர் பயன்படுத்தினார் என அவர் கூறினார். இப்படிப்பட்ட ஒருவர் இந்த பூமியில் ரத்தத்தோடும், சதையோடும் நடமாடினார் என்பதை வருங்கால சமுதாயம் நம்புவது கடினம் என காந்தியடிகள் பற்றி பிரபல விஞ்ஞானி ஆல்பர்ட் ஐன்ஸ்டீன் கூறியதை அவர் குறிப்பிட்டார்.
திருச்சி மண்டல கள விளம்பர துறை அதிகாரி திரு. கே.தேவி பத்மநாபன் தமது அறிமுக உரையில், இந்த வெபினார், தேசத்தந்தை மகாத்மா காந்தியடிகள், இந்தியாவின் இரும்பு மனிதர் சர்தார் வல்லபாய் பட்டேல் ஆகிய இந்திய வரலாற்றின் இரண்டு மகத்தான ஆளுமைகள் தொடர்பானது என குறிப்பிட்டார். காந்தியடிகள் எவ்வாறு உலகத் தலைவர்களை ஈர்த்தார், அவரது அகிம்சை என்னும் கொள்கை இன்னும் எவ்வாறு பொருத்தமாக திகழ்கிறது என்பது பற்றி அவர் விளக்கினார். இந்தியாவில் சம்பாரன், கேதா, அகமதாபாத் உள்ளிட்ட இடங்களிலும், உப்புச் சத்தியாக்கிரகம் மேற்கொண்டு நடத்திய தண்டி யாத்திரை ஆகிய காந்தியடிகள் மேற்கொண்ட போராட்டம் பற்றி அவர் குறிப்பிட்டார். காந்தியடிகளின் உப்பு சத்தியாக்கிரகத்தைப் பின்பற்றி, ராஜாஜி வேதாரண்யத்தில் அதனை மேற்கொண்டார். ஒரே பாரதம் உன்னத பாரதம், தமிழகத்தை ஜம்மு காஷ்மீர் மற்றும் லடாக்குடன் கலாச்சார ரீதியாக இணைப்பது பற்றி குறிப்பிட்ட அவர், நாட்டை ஒன்றுபடுத்துவதில் இளைஞர்களின் பங்கு பற்றி விளக்கினார்.
ஒரத்தநாடு அரசு மகளிர் கலை மற்றும் அறிவியல் கல்லூரியின் முதல்வர் டாக்டர் எஸ். பானுமதி தமது சிறப்புரையில், காந்தியடிகளின் சத்தியாக்கிரகம், அகிம்சை, வாய்மை ஆகியவை பற்றி குறிப்பிட்டார். காந்தியடிகள் சத்தியாக்கிரகத்தை தமது பெற்றோரிடமிருந்து தெரிந்து கொண்டார் என்றும், அரிச்சந்திர ராஜா நாடகம் எவ்வாறு அவரை வாய்மை பாதையைப் பின்பற்ற காரணமானது என்பதையும் அவர் விளக்கினார். காந்தியடிகள் தமது சத்தியாக்கிரக போராட்டத்தை தென்னாப்பிரிக்காவில் தொடங்கினார். அவர் இந்தியாவுக்கு திரும்பியதும், நாடு முழுவதும் பயணித்து மக்கள் சந்தித்து வந்த பிரச்சினைகள் பற்றி அறிந்து கொண்டார். கேதா, சம்பாரன், அகமதாபாத் ஆகிய இடங்களில் தமது சத்தியாக்கிரக போராட்டத்தை அதிகாரிகளுக்கு எதிராக எவ்வாறு நடத்தினார் என்பதை அவர் விளக்கி கூறினார். கதரை காந்தியடிகள் ஊக்குவித்ததையும், தீண்டாமை, பெண்களுக்கு எதிரான பாகுபாடுகள் போன்ற சமூகத் தீமைகளுக்கு எதிராக காந்தி போராடியதையும் அவர் குறிப்பிட்டார்.
ஒரத்தநாடு அரசு மகளிர் கலை மற்றும் அறிவியல் கல்லூரியின் ஒய் ஆர் சி திட்ட அதிகாரியும், வணிகவியல் துறை தலைவரும், ஆராய்ச்சி ஆலோசகருமான டாக்டர் கே. கலைச்செல்வி தமது சிறப்புரையில், ஒரே பாரதம் உன்னத பாரதம் குறித்து பேசினார். கலாச்சார வேறுபாடுகள் ஒருவரிடமிருந்து ஒருவரை பிரிக்கக் கூடாது என்று குறிப்பிட்ட அவர், மாறாக கலாச்சார பன்முகத்தன்மை நம்மை இணைக்க வேண்டும் என்றார். தமிழகம், ஜம்மு காஷ்மீர் மற்றும் லடாக் மக்களுக்கு இடையே ஆடை அணிதல், உணவு பழக்க வழக்கங்கள், மொழி ஆகியவற்றில் காணப்படும் வேறுபாட்டை சுட்டிக்காட்டிய அவர், ஆனாலும் நாட்டு மீதான அன்பு பிணைப்பால் அவர்கள் ஒன்றுபடுவதைக் குறிப்பிட்டார். தமிழகம் மண்பாண்டத் தொழிலுக்கு பெயர் பெற்றது என்று கூறிய அவர், ஜம்மு காஷ்மீர் கம்பளங்களுக்கும், கைவினை மற்றும் பின்னல் வேலைகளுக்கும் பிரபலமானது என்று தெரிவித்தார்.
தஞ்சை கள விளம்பர பிரிவு உதவி எப்ஓபி திரு அருண்குமார் வெபினாரை நெறிப்படுத்தி ஒருங்கிணைத்தார். நன்றியுரை நிகழ்த்திய அவர், மக்களுக்கு அரசின் திட்டங்கள் பற்றிய விழிப்புணர்வை ஏற்படுத்த வெபினார்கள் நடத்தப்பட்டு வருவதாக கூறினார். கள மக்கள் தொடர்பு பிரிவுகள் மக்களை நேரடியாக சந்திக்க இயலாததால், குறிப்பிட்ட கருப்பொருளில் விழிப்புணர்வு வெபினார்களை நடத்துவதாக அவர் கூறினார். இந்த வெபினாரில் ஒரத்தநாடு அரசு மகளிர் கலை மற்றும் அறிவியல் கல்லூரியின் ஆசிரியர்கள், மாணவிகள் என சுமார் 100 பேர் கலந்து கொண்டனர். பங்கேற்றவர்களுக்கு இ-சான்றிதழ்கள் வழங்கப்பட்டன. தமிழகம், புதுச்சேரி மண்டல மக்கள் தொடர்பு பிரிவின் யுடியூப்பிலும் நிகழ்ச்சி நேரலையாக ஒளிபரப்பானது.